Diari Oficial de la Generalitat Valenciana


Sumari del DOGV 8283, del 27-04-2018 (2018/4041)

RESOLUCIÓ de 20 d'abril de 2018, de la directora general de Justícia, per la qual s'ordena la publicació del I Pla d'igualtat de Justícia.
------------------------------------------------------------------------------------------------------------------------------------------

### Dades del document

Número de DOGV
:   8283

Data del DOGV
:   27-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4041


Data del document
:   20-04-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * legislació
    * igualtat de tracte
    * administració regional

RESOLUCIÓ de 20 d'abril de 2018, de la directora general de Justícia, per la qual s'ordena la publicació del I Pla d'igualtat de Justícia. [2018/4041]  
L'aprovació de la Llei Orgànica 3/2007, de 22 de març, per a la igualtat efectiva de dones i homes, va posar en marxa tot tipus d'accions dirigides a potenciar la igualtat real entre dones i homes i a combatre les manifestacions encara subsistents de discriminació, directa o indirecta, per raó de sexe. En l'article 64, contempla que els objectius a aconseguir en matèria de promoció de la igualtat de tracte i oportunitats en l'ocupació pública, així com les estratègies o mesures a adoptar per a la seua consecució, hauran de quedar reflectits en els plans d'igualtat.  
  
A nivell autonòmic, l'Estatut d'Autonomia de la Comunitat Valenciana disposa en l'article 10 que l'actuació de la Generalitat se centrarà primordialment, entre altres, en la igualtat de drets d'homes i dones en tots els àmbits, en particular en matèria d'ocupació i treball. I en l'article 11 estableix que la Generalitat vetlarà perquè les dones i els homes puguen participar plenament en la vida laboral, social, familiar i política sense discriminacions de cap tipus i en igualtat de condicions, garantint la compatibilitat de la vida familiar i laboral. En consonància amb això, la Generalitat va aprovar la Llei 9/2003, de 2 d'abril, per a la igualtat entre dones i homes, a la qual s'ha sumat amb posterioritat el títol II de la Llei 4/2012, de 15 d'octubre, per la qual s'aprova la Carta de Drets Socials de la Comunitat Valenciana.  
  
En aquest marc, la Llei 7/2007, de 12 d'abril, de l'Estatut Bàsic de l'Empleat Públic, va establir l'obligatorietat que les administracions públiques elaboren i apliquen un pla d'igualtat, previsió que s'ha mantingut en el text refós de la Llei de l'Estatut Bàsic de l'Empleat Públic de 2015, i estableix en la seua disposició addicional setena, com a via per a això, els instruments de negociació col·lectiva, previsió que també arreplega la disposició addicional onze de la Llei 10/2010, de 9 de juliol, d'ordenació i gestió de la funció pública valenciana.   
  
En aquest context, i en desplegament de mandat legal, es fa recomanable l'elaboració d'un pla d'igualtat que s'adapte al personal funcionari al servei de l'Administració de Justícia per al qual la Comunitat Valenciana té competències assumides en matèries relatives al seu estatut i règim jurídic. Conseqüència d'això és l'acord de la Mesa General de Justícia, celebrada el 16 de juny de 2016, pel qual es va acordar elaborar el present pla d'igualtat l'objectiu general del qual és aconseguir la igualtat de gènere per mitjà de la promoció i el desenvolupament de la plena igualtat de tracte i oportunitats entre dones i homes, així com la remoció de qualsevol tipus de discriminació que puga persistir en l'àmbit laboral i professional de les empleades i empleats públics del Ministeri de Justícia transferits a la Comunitat Valenciana.   
La Mesa Sectorial de Justícia, en la seua reunió del dia 29 de novembre de 2017, va aprovar per unanimitat el I Pla d'igualtat de Justícia, dirigit a les empleades i empleats públics del Ministeri de Justícia transferits a la Comunitat Valenciana.   
La Llei 30/1992, de 26 de novembre, de règim jurídic de les administracions públiques i del procediment administratiu comú, respecte a la publicació dels actes administratius estableix, en l'article 60, que «els actes administratius seran objecte de publicació quan ho aconsellen raons d'interés públic apreciades per l'òrgan competent».  
  
Fent ús de l'atribució competencial conferida pels articles 8 i 9 del Decret 87/2017, de 7 de Juliol, de Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, resolc:  
  
  
Publicar com a annex el I Pla d'igualtat de Justícia en el Diari Oficial de la Generalitat Valenciana.  
  
València, 20 d'abril de 2018.- La directora general de Justícia: Verónica López Ramón.